Document ID: 32010D0717

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 8ης Νοεμβρίου 2010
για την έγκριση, εξ ονόματος της Ευρωπαϊκής Ένωσης, των τροποποιήσεων της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού
(2010/717/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 6 στοιχείο α),
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη την έγκριση του Ευρωπαϊκού Κοινοβουλίου,
Εκτιμώντας τα ακόλουθα:
(1)
Η σύμβαση περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (στο εξής «η σύμβαση») υπογράφτηκε στην Οτάβα στις 24 Οκτωβρίου 1978 και άρχισε να ισχύει την 1η Ιανουαρίου 1979, ιδρύοντας έτσι την Οργάνωση Αλιείας Βορειοδυτικού Ατλαντικού (NAFO).
(2)
Η Κοινότητα προσχώρησε στη σύμβαση σύμφωνα με τον κανονισμό (ΕΟΚ) αριθ. 3179/78 του Συμβουλίου, της 28ης Δεκεμβρίου 1978, περί συνάψεως από την Ευρωπαϊκή Οικονομική Κοινότητα της συμβάσεως περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (1).
(3)
Συνεπεία της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση έχει αντικαταστήσει και διαδεχθεί την Ευρωπαϊκή Κοινότητα.
(4)
Το γενικό συμβούλιο της NAFO υιοθέτησε την τροποποίηση της σύμβασης στις ετήσιες συνεδριάσεις του το 2007 και το 2008. Με την τροποποίηση αναθεωρούνται πολλές πτυχές της σύμβασης, με πρωταρχικό σκοπό την εναρμόνισή της με άλλες πιο πρόσφατες περιφερειακές συμβάσεις και διεθνή νομικά κείμενα στον τομέα της αλιείας και την ενσωμάτωση σύγχρονων εννοιών διαχείρισης της αλιείας.
(5)
Η τροποποίηση συμβάλλει στην εκπλήρωση των διεθνών υποχρεώσεων της Ένωσης όσον αφορά τη βιώσιμη αλιεία, καθώς και στην προώθηση των στόχων της Συνθήκης.
(6)
Η τροποποίηση θα πρέπει να εγκριθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται εξ ονόματος της Ένωσης η τροποποίηση της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (στο εξής «η σύμβαση») (2).
Το κείμενο της τροποποίησης επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται με την παρούσα να ορίσει το πρόσωπο το οποίο είναι αρμόδιο να προβεί στην κοινοποίηση που προβλέπεται στο άρθρο XXI παράγραφος 3 της σύμβασης, προκειμένου να δεσμεύσει την Ένωση.
Άρθρο 3
Η παρούσα απόφαση αρχίζει να ισχύει την ημέρα της έγκρισής της.
Βρυξέλλες, 8 Νοεμβρίου 2010.

Labels: 20
19
5
6